El Mes del Llibre acull una exposició que repassa els quinze anys de Boro, el còmic
2025-07-24

El Mes del Llibre 2016 entra en la recta final, a Burjassot, amb una activitat organitzada conjuntament entre l’Equip d’Exposicions i l’Equip de Biblioteques de l’IMCJB. Es tracta d’una activitat amb un protagonista indiscutible: Boro, el protagonista del còmic en valencià que compleix 15 anys i l’autor dels quals és l’il·lustrador valencià, Toni Cabo. Boro, Moro i Puromoro, els personatges inseparables creats per Toni Cabo, protagonitzaran una exposició retrospectiva d’aquest còmic, dirigida a tots els públics, però més especialment al públic infantil.

Així, la Sala d’Exposicions de la Casa de Cultura acollirà l’exposició “Boro. El còmic. 15 anys d’historietes en valencià”, que s’inaugurarà el 25 d’abril, a les 18 h i que es podrà visitar fins al 13 de maig. Aquesta inauguració serà molt especial perquè comptarà amb la presència del propi Toni Cabo. En un espai infantil, habilitat en la Sala d’Exposicions per a l’ocasió, “L’espai del lector artista”, l’il·lustrador explicarà als xiquets la història de Boro, Moro i Puromoro i, a més, els més xicotets podran, durant els dies que l’exposició estiga muntada, gaudir d’aquest espai dibuixant i pintant a Boro i els seus amics o, fins i tot, les seues pròpies vinyetes.

L’exposició, a força de panells de cartó-ploma, inclou originals, esbossos de dibuixos i mostres de revistes on, al llarg d’aquests quinze anys, s’han anat publicant les històries de Boro i companyia, com la revista Camacuc, Era Garberà, Tretezevents, Piu-Piu, etc. Els xiquets que acudisquen el 25 d’abril a la inauguració d’aquesta mostra, també podran visionar, juntament amb l’autor, un llibre-tràiler on es presenten a tots els protagonistes d’aquest còmic valencià. A més, el seu creador també signarà exemplars a tots els xiquets que tinguen algun dels seus còmics, que també es podran adquirir el mateix dia, en la Casa de Cultura.